80/237/Euratom: Neuvoston päätös, tehty 18 päivänä helmikuuta 1980, säteilytetyn ydinpolttoaineen jälleenkäsittelyä käsittelevän tilapäisen neuvoa-antavan komitean perustamisesta



Virallinen lehti nro L 052 , 26/02/1980 s. 0009 - 0010

Suomenk. erityispainos Alue 15 Nide 2 s. 0224

Kreikank. erityispainos: Luku 12 Nide 2 s. 0034

Ruotsink. erityispainos Alue 15 Nide 2 s. 0224

Espanjank. erityispainos: Luku 12 Nide 3 s. 0204

Portugalink. erityispainos: Luku 12 Nide 3 s. 0204



NEUVOSTON PÄÄTÖS, tehty 18 päivänä helmikuuta 1980, säteilytetyn ydinpolttoaineen jälleenkäsittelyä käsittelevän tilapäisen neuvoa-antavan komitean perustamisesta (80/237/Euratom) EUROOPAN YHTEISÖJEN NEUVOSTO, joka ottaa huomioon Euroopan atomienergiayhteisön perustamissopimuksen, ottaa huomioon komission päätösluonnoksen, sekä katsoo, että komissio on esittänyt neuvostolle tiedonannon "säteilytetyn ydinpolttoaineen jälleenkäsittelyä koskevan yhteisön strategian osatekijöistä", ON PÄÄTTÄNYT SEURAAVAA: Ainoa artikla Perustetaan säteilytetyn ydinpolttoaineen jälleenkäsittelyä käsittelevä tilapäinen neuvoa-antava komitea, jonka toimeksianto on esitetty liitteessä. Komitea muodostuu julkisten toimielinten ja komission tiedonannossa mainituista jälleenkäsittelyn eri osa-alueista kiinnostuneiden yritysten asiantuntijoista, joita kunkin jäsenvaltion hallitus nimeää kolme asiantuntijaa sekä komissio kolme edustajaa. Komitea valitsee keskuudestaan puheenjohtajan. Sihteeristötehtävistä huolehtii neuvoston pääsihteeristö. Komitea voi yhteisellä sopimuksella käyttää muiden valtioiden kuin jäsenvaltioiden sekä muiden valtioiden yritysten kuin jäsenvaltioiden yritysten asiantuntijoita neuvonantajina. Tehty Brysselissä 18 päivänä helmikuuta 1980. Neuvoston puolesta Puheenjohtaja G. MARCORA LIITE Säteilytetyn ydinpolttoaineen jälleenkäsittelyä käsittelevän tilapäisen neuvoa-antavan komitean toimeksianto A. Komitean tehtävänä on: 1. määrittää jälleenkäsittelytilanne yhteisössä sekä tarpeiden kehityksen että käytettävissä olevan kapasiteetin suhteen ja laatia tyhjentävä kertomus tuloksista; kyseisessä määrityksessä otetaan asianmukaisesti huomioon jo tehty työ; 2. kerätä tietoja väliaikaisen varastoinnin kapasiteetista, jota tarvittaisiin ennen polttoaine-elementtien keskipitkän aikavälin jälleenkäsittelyä, ja kartoittaa tämän mahdollisuuden aiheuttamat ongelmat; 3. tarkastella yhteisössä tarvittavan teollisen kapasiteetin kehityksen edistämisen suositeltavuutta ja keinoja ja helpottaa aloitteiden yhteensovittamista asianomaisten osapuolten välillä ottaen asianmukaisesti huomioon jo täytäntöönpannut lainsäädännölliset ja teolliset järjestelyt; 4. tarkastella teollisen jälleenkäsittelyn kapasiteetin osalta, onko suositeltavaa ja mahdollista käyttää kaikkia Euratomin perustamissopimuksen asian kannalta merkityksellisiä määräyksiä, erityisesti palveluiden järjestäjien ja käyttäjien etujen lähentämisen edistämiseksi. B. Komitea antaa viimeistään vuoden kuluttua perustamispäivästään ja ottaen huomioon muun muassa INFCE:n tulokset, sellaisina kuin jäsenvaltiot ovat niitä tarkastelleet, komissiolle kertomuksen, jonka komissio antaa edelleen neuvostolle liittäen tarvittaessa mukaan aiheellisia ehdotuksia.